SKRIFTLIG FORESPØRGSEL E-0947/01

af Christopher Huhne (ELDR) til Kommissionen

(28. marts 2001)

Om: Forbud mod flammehæmmere

1. Vil Kommissionen oplyse, hvilke fremskridt der er sket i forbindelse med dets forslag om at forbyde brug af nogle bromerede flammehæmmere samt angive i hvilke medlemsstater, hvis der er nogen, der er imod Kommissionens forslag?

2. Hvornår forventer den at kunne give meddelelse om et forbud, og hvilke farer forudser den for forbrugerne, hvis sagen stadig bliver forsinket?

3. Er Kommissionen under henvisning til det nuværende videnskabelige vidnesbyrd overbevist om, at omfanget af det foreslåede forbud er nok til at sikre forbrugersikkerheden. I bekræftende fald af hvilke grunde?

Svar afgivet på Kommissionens vegne af Erkki Liikanen

(8. juni 2001)

Kommissionen skal henlede det ærede medlems opmærksomhed på de svar, der tidligere er blevet givet på skriftlige forespørgsler om det samme emne: E-0033/01 af Meijer(1), E-2616/00 af Davies(2), E-2504/99 af Thors(3), P-1976/99 af Schörling(4), E-3004/98 af Eisma(5), og på mundlig forespørgsel H-776/99 af Schörling under spørgetiden i Parlamentets mødeperiode i december 1999(6).

1. Kommissionen vedtog den 15. januar 2001 et forslag om at forbyde anvendelsen af bromerede flammehæmmere, pentabromodiphenylether, fra den 1. juli 2003(7). Forslaget til direktiv om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater(8) er blevet fremsendt til Parlamentet og Rådet med henblik på endelig vedtagelse i henhold til EF-traktatens artikel 251 (tidl. artikel 189b). Kommissionens forslag er blevet underkastet en foreløbig undersøgelse af Rådets arbejdsgruppe Teknisk harmonisering. Parlamentet har endnu ikke afgivet nogen udtalelse ved førstebehandlingen.

Kommissionens forslag bygger på Kommissionens henstilling af 5. marts 2001(9) om resultaterne af risikovurdering og strategier for risikobegrænsning for stoffet som led i Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(10). Kommissionens henstilling blev enstemmigt støttet af medlemsstaterne.

2. Kommissionen foreslår, at forbuddet skal træde i kraft atten måneder efter Parlamentets og Rådets vedtagelse af forslaget til direktiv, således at medlemsstaterne får den nødvendige tid til at gennemføre direktivet i national lovgivning.

Forslaget om forbud sigter mod at reducere risiciene for miljøet. Resultatet af risikovurderingen var, at risikoen for forbrugerne for at blive udsat for det pågældende stof er minimal, eftersom det i EU kun anvendes i polyuretanskum, som er forseglet i visse produkter. Der blev dog givet udtryk for bekymring over et stigende niveau af pentabromodiphenylether i brystmælk.

3. Kommissionen mener, at forslaget er vidtrækkende og derved sikrer forbrugerne en høj grad af sundhedsbeskyttelse og sikkerhed. Forslaget om at forbyde alle former for anvendelse af pentabromodiphenylether tager endvidere højde for forsigtighedsprincippet, som er omhandlet i Kommissionens meddelelse om forsigtighedsprincippet(11), eftersom det omtaler den foruroligende forøgelse af niveauet af pentabromodiphenylether i brystmælk fra endnu ikke identificerede kilder.

Forslaget vil ikke bevirke større risiko i forbindelse med brandbekæmpelse eller større risiko for miljøet i betragtning af, at der findes passende alternative flammehæmmere.

Endvidere har Kommissionen vedtaget et forslag til direktiv om begrænsning af anvendelsen af visse farlige stoffer i elektrisk og elektronisk udstyr(12).

I henhold til dette direktivforslag skal medlemsstaterne sikre, at anvendelse af visse tungmetaller og to grupper af bromerede flammehæmmere, PBB og PBDE i elektrisk og elektronisk udstyr substitueres med andre stoffer fra den 1. januar 2008. Dette forslag er for tiden til behandling i Rådet og Parlamentet.

(1) EFT C 261 E af 18.9.2001.

(2) EFT C 113 E af 18.4.2001, s. 134.

(3) EFT C 330 E af 21.11.2000.

(4) EFT C 203 E af 18.7.2000.

(5) EFT C 142 af 21.5.1999.

(6) Europa-Parlamentets forhandlinger (december 1999).

(7) KOM(2001) 12 endelig udg.

(8) EFT L 262 af 27.9.1976.

(9) EFT L 69 af 10.3.2001.

(10) EFT L 84 af 5.4.1993.

(11) KOM(2000) 1 endelig udg.

(12) KOM(2000) 347 endelig udg., EFT C 365 E af 19.12.2000.